পূর্ববঙ্গের উন্নয়ন প্রকৃত পক্ষে তাঁর আমলেই শুরু হয়। তখন ঢাকা শহরে কোন আন্তর্জাতিক মানের হোটেল ছিল না। একটি প্রাদেশিক রাজধানীতে বিদেশী অভ্যাগতরা কোথায় উঠবেন, কোথায় রাষ্ট্রীয় অনুষ্ঠানাদি হবে তার কোন বন্দোবস্ত ছিল না। এই শূণ্যতা পূরণ করার জন্য তিনি সরকারী অনুকূল্যে প্রথম হোটেল শাহবাগ নির্মাণ করান। যা বর্তমানে পিজি হাসপাতাল। তাঁর হাতেই গড়ে ওঠে ঢাকার নিউমার্কেট এবং আজিমপুরের সরকারী কলোনী। ধানমন্ডির আবাসিক এলাকা তাঁর সময়ে তৈরী। আমার মনে আছে মতিঝিল এলাকায় যখন তাঁর সময় বাণিজ্যিক প্লট দেয়া শুরু হয় তখন কেনার জন্য বাণিজ্য বিমুখ বাঙ্গালীরা খুব একটা এগিয়ে আসেনি। এর সুযোগ নিয়েছিল ভারত থেকে আগত ধনাঢ্য মুহাজীররা- যারা আগে থেকেই ব্যবসা বাণিজ্যের সাথে জড়িত ছিল।